**Jegyzőkönyv**

**Készült:** Zalaszentgrót Város Önkormányzata Képviselő-testületének 2016. március 31-én

1600 órai kezdettel tartott rendes,nyilvános üléséről

**Helye:** Városháza, Deák Ferenc terem

Zalaszentgrót, Dózsa Gy. u. 1.

**Jelen vannak:**

Baracskai József polgármester

Beke László alpolgármester

Takács Tibor képviselő

Vári Mária képviselő

Gelencsér István képviselő

Kovács László képviselő

Veress János képviselő

Dr. Tihanyi Ottó képviselő

Dr. Simon Beáta jegyző

Dr. Dézsenyi Veronika aljegyző

Dr. Gondos István jogi szakreferens

Halászné Dukai Ágota műszaki osztályvezető

Gulyásné Belinszky Ilona intézményvezető

Dr. Horváth István r. ezredes kapitányságvezető

Fáner Csaba r. alezr. megbízott őrsparancsnok

**Igazoltan távol maradt:** Balogh Gábor alpolgármester

**Jegyzőkönyvvezető:** Saska Zsuzsa

**Baracskai József:** Nagy tisztelettel köszöntöm a megjelenteket és a meghívott vendégeket. Megállapítom, hogy a képviselő-testület 8 tagja jelen van, így a testület határozatképes. Balogh Gábor alpolgármester előzetesen jelezte távolmaradását a képviselő-testületi ülésről. Kiküldésre került a módosított meghívó és a 19. sz. napirendi pont anyaga.

Kérem, aki egyetért a napirendi pontok tárgyalásával, szavazzon.

A képviselő-testület 8 igen szavazattal elfogadta a napirendi javaslatot.

**Napirendi pontok:**

1. Lejárt határidejű határozatok végrehajtása
2. Az egyes szociális ellátásokról és szolgáltatásokról szóló önkormányzati rendelet módosítása

Előadó: Baracskai József polgármester

Tárgyalja: Pénzügyi és Ügyrendi Bizottság

Szociális Bizottság

1. A személyes gondoskodást nyújtó szociális ellátások térítési díjairól szóló önkormányzati rendelet módosítása

Előadó: Baracskai József polgármester

Tárgyalja: Pénzügyi és Ügyrendi Bizottság

1. 2016. évi igazgatási szünet elrendeléséről szóló önkormányzati rendelet megalkotása

Előadó: Baracskai József polgármester

Tárgyalja: Pénzügyi és Ügyrendi Bizottság

1. Beszámoló a Zalaszentgróti Rendőrőrs 2015. évi tevékenységéről

Előadó: Baracskai József polgármester

Tárgyalja: Gazdasági és Városfejlesztési Bizottság

1. Az önkormányzat közbeszerzési tervének elfogadása

Előadó: Baracskai József polgármester

Tárgyalja: Gazdasági és Városfejlesztési Bizottság

1. Óvodai beiratkozás időpontja

Előadó: Baracskai József polgármester

Tárgyalja: Humán Ügyek Bizottsága

1. A Városi Könyvtár és Művelődési - Felnőttképzési Központ 2016. évi munkatervének jóváhagyása

Előadó: Baracskai József polgármester

Tárgyalja: Humán Ügyek Bizottsága

1. Önkormányzati ingatlanok bérbeadása

Előadó: Baracskai József polgármester

Tárgyalja: Gazdasági és Városfejlesztési Bizottság

1. Szentgróti Víz és Fürdő Kft. alapító okiratának módosítása

Előadó: Baracskai József polgármester

Tárgyalja: Gazdasági és Városfejlesztési Bizottság

1. A nem lakás céljára szolgáló helyiségek 2016. évi bérleti díjának megállapításáról szóló határozat kiegészítése

Előadó: Baracskai József polgármester

Tárgyalja: Gazdasági és Városfejlesztési Bizottság

1. A temető bővítése a Zalaszentgrót külterület 010024/53 hrsz.-ú ingatlan bevonásával Előadó: Baracskai József polgármester

Tárgyalja: Gazdasági és Városfejlesztési Bizottság

1. Ingatlan ajándék elfogadása

Előadó: Baracskai József polgármester

Tárgyalja: Gazdasági és Városfejlesztési Bizottság

1. A ZALAISPA Hulladékgazdálkodási Társulás módosításokkal egységes szerkezetbe foglalt társulási megállapodásának elfogadása

Előadó: Baracskai József polgármester

Tárgyalja: Gazdasági és Városfejlesztési Bizottság

1. Lakótelek értékesítés képviselő-testületi határozatának módosítása

Előadó: Baracskai József polgármester

Tárgyalja: Gazdasági és Városfejlesztési Bizottság

1. Iparterületi ingatlan értékesítése

Előadó: Baracskai József polgármester

Tárgyalja: Gazdasági és Városfejlesztési Bizottság

1. Zártkerti ingatlanokkal kapcsolatos tájékoztató

Előadó: Baracskai József polgármester

Tárgyalja: Gazdasági és Városfejlesztési Bizottság

1. Tájékoztató a nem képviselő bizottsági tagok köztartozásmentes adózói adatbázisba történő felvételének kezdeményezéséről

Előadó: Baracskai József polgármester

1. Pályázat benyújtása a VP-6-7.4.1.1-16 kódszámú kiírásra konzorciumi partner bevonásával

Előadó: Baracskai József polgármester

1. Egyebek
2. Kérdések, interpellációk

**1. sz. napirendi pont**

**Lejárt határidejű határozatok végrehajtása**

*A napirendhez tartozó előterjesztés a jegyzőkönyv mellékletét képezi*

**Baracskai József:** A lejárt határidejű határozatok végrehajtása határidőben megtörtént.

**Takács Tibor:** A Nemzeti Agrárgazdasági Kamara által hozott állásfoglalás ellen az önkormányzathoz benyújtott kifogásról hoztunk egy határozatot, melyet a kamara nem fogadott el, az ügy bíróságra került. Az ügynek milyen következményei lehetnek az önkormányzatot tekintve?

**Baracskai József:** Ismert Önök előtt, hogy többször volt ehhez hasonló ügy a képviselő-testület előtt, hiszen 15 napon belül dönteni kell a Nemzeti Agrárgazdasági Kamara állásfoglalás ellen benyújtott kifogásának elfogadásáról. Ha nem fogadjuk el, meg kell jelölni, mely jogszabálysértésre hivatkozással. Beke László alpolgármester és jómagam egybehangzó véleménye az volt, hogy ne szóljunk bele a magánszemélyek tulajdonjogának a rendezésébe és a köztük létrejövő adásvételbe. Egyes testületi tagok úgy döntöttek, hogy egyes személyeknél elfogadták a kifogást, míg másoknál nem. Nem értek egyet a Nemzeti Agrárgazdasági Kamarának azzal a magatartásával, hogy egy személyben egy bizottság eldönti emberek sorsát, akik esetleg örököltek és nem tudnak hozzájutni az örökséghez, mert valamilyen oknál fogva a Nemzeti Agrárgazdasági Kamara nem engedi a vételt vagy az eladást. Itt ismételten egy olyan törvényalkotásról van szó, amely nem rendelkezik megfelelően kidolgozott végrehajtási rendelettel. Nem szeretném, hogy beleszóljunk a magántulajdon rendezésébe, ezért a legtöbb esetben önkormányzatunk úgy döntött, hogy helyt ad a kifogásnak és engedi a zalaszentgróti ingatlanok adás-vételét. Eddig egyetlen esetben sem került bíróság elé az ügy. A hivatal megtette a szükséges lépéseket, várjuk az ügy folyományát, milyen következményei lesznek.

**Dr. Simon Beáta:** A jogi szabályozásban vannak hiányosságok. Ezeket a hiányosságokat maga az Alkotmánybíróság úgy próbálta kiküszöbölni, hogy az alkotmánysértőnek minősített rendelkezések hatályon kívül helyezése mellett egyfajta elvi jogalkotási kötelezettséget állapított meg a döntéshozók számára. Ez sajnálatos módon mind a mai napig elmaradt. A gyakorlatban olyan eljárásrendet kell követnünk, amelynek a jogi szabályozása mind a mai napig nem került megalkotásra. Méltán mutatja a jogi helyzet bonyolultságát, hogy az alkotmánybírósági döntéshez több különvélemény is csatolásra került, amelynek jogi okfejtése adott esetben megfontolás tárgyát képezné a jogalkotók számára megítélésünk szerint. Már az első olyan előterjesztés kapcsán jeleztük a képviselő-testület számára, amikor egy e fajta kifogás elbírálása előkészítésre került, hogy a képviselő-testület a kifogást gyakorlatilag jogszabálysértésre hivatkozással jogosult megváltoztatni. Ezt a jogszabálysértést gyakorlatilag ki kell mondani. Már akkor azon az állásponton voltunk, hogy ilyen jogszabálysértés konzekvensen az állásfoglalások tekintetében nem érhető tetten. Így egy kicsit hadilábon áll a kifogásnak, adott esetben a kérelmeknek helyt adó, földvásárlásokat engedélyező testületi döntés. Íme egy ékes bizonyítéka, hogy vannak olyan ügyek, amelyek esetében a Nemzeti Agrárgazdasági Kamara eltérően vélekedik a korábban elfogadott vagy kifogást megváltoztató testületi döntéstől. Várjuk, milyen eredménnyel zárul ez a bírósági ügy, nem biztos, hogy megáll első fokon. Természetesen a perköltség terhelheti az önkormányzatot, mivel ügyvédi képviseletet biztosított a saját részére a Nemzeti Agrárgazdasági Kamara. Ez egy determinált eljárás, az eredményről tájékoztatjuk a képviselő-testületet.

**Baracskai József**: Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a lejárt határidejű határozatok végrehajtásáról szóló beszámolóval, szavazzon.

A képviselő-testület 8 igen szavazattal elfogadta a lejárt határidejű határozatok végrehajtásáról szóló beszámolót.

**2. sz. napirendi pont**

**Az egyes szociális ellátásokról és szolgáltatásokról szóló önkormányzati rendelet módosítása**

*A napirendhez tartozó előterjesztés a jegyzőkönyv mellékletét képezi*

**Baracskai József:** A módosításra azért volt szükség, hogy azokat a szociális juttatásokat, amelyet az elmúlt évben megszavaztunk, mint például a tankönyvtámogatást, új keretek közé fektessük. Másrészt a részönkormányzatokban élő, autóbuszbérlettel rendelkező lakosok eddigi visszás helyzetet orvosoljuk azzal, hogy támogassuk a bérlettel iskolában járókat.. Továbbá sor kerül egy születési támogatás juttatására, mely bizonyos feltételekhez kötött. Zalaszentgróton nagyon sokan megfelelnek a feltételrendszernek, ezzel tudjuk segíteni és támogatni a gyermekek születését. Az 1. számú melléklet tartalmazza a kérelemmintát. A születési támogatás esetében az egy főre jutó havi nettó jövedelem nem haladhatja meg az öregségi nyugdíj mindenkori legkisebb összegének ötszörösét. A születési támogatás gyermekenként 20.000,-Ft értékű természetben nyújtott támogatás, további feltételként zalaszentgróti lakosnak kell lennie, valamennyi feltétel a rendeletben olvasható. A rendelet felkerül Zalaszentgrót Város honlapjára. A Szociális Bizottság, valamint a Pénzügyi és Ügyrendi Bizottság tárgyalta, elfogadásra javasolta a képviselő-testület számára.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért az egyes szociális ellátásokról és szolgáltatásokról szóló önkormányzati rendelet módosításával, szavazzon.

*A képviselő-testület 8 igen szavazattal megalkotta az 5/2016. (IV. 1.) sz. önkormányzati rendeletét az egyes szociális ellátásokról és szolgáltatásokról szóló 4/2015. (II. 13.) önkormányzati rendelet módosításáról*

**3. sz. napirendi pont**

**A személyes gondoskodást nyújtó szociális ellátások térítési díjairól szóló önkormányzati rendelet módosítása**

*A napirendhez tartozó előterjesztés a jegyzőkönyv mellékletét képezi*

**Baracskai József:** Köszöntöm Gulyásné Belinszky Ilonát, a Zalaszentgróti Szociális, Család-és Gyermekjóléti Központ vezetőjét. A Szociális Bizottság megtárgyalta, elfogadásra javasolta a képviselő-testület részére.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a személyes gondoskodást nyújtó szociális ellátások térítési díjairól szóló önkormányzati rendelet módosításával, szavazzon.

*A képviselő-testület 8 igen szavazattal megalkotta a 6/2016. (IV. 1.) sz. rendeletét a személyes gondoskodást nyújtó szociális ellátások térítési díjairól szóló 5/2009. (III.24.) számú rendelet módosításáról*

**4. sz. napirendi pont**

**2016. évi igazgatási szünet elrendeléséről szóló önkormányzati rendelet megalkotása**

*A napirendhez tartozó előterjesztés a jegyzőkönyv mellékletét képezi*

**Baracskai József:** Az elmúlt években is gyakorlat volt az igazgatási szünet elrendelése, egyrészt a ki nem vett szabadságokra tekintettel, másrészt az igazgatási szünet ideje alatt mennek el a dolgozóink szabadságra, amely időszakban is cél, hogy az ügymenet normális keretek között menjen. Egyrészt 2016. július 27-től 2016. augusztus 16-ig, valamint 2016. december 21-től 2016. december 31-ig terjedő időtartamra javaslom elrendelni az igazgatási szünetet. A Pénzügyi és Ügyrendi Bizottság megtárgyalta, elfogadásra javasolja a képviselő-testület számára.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a 2016. évi igazgatási szünet elrendeléséről szóló önkormányzati rendelet megalkotásával, szavazzon.

*A képviselő-testület 8 igen szavazattal megalkotta a 7/2016. (IV. 1.) sz. önkormányzati rendeletét a Zalaszentgróti Közös Önkormányzati Hivatalban 2016. évi igazgatási szünet elrendeléséről*

**5. sz. napirendi pont**

**Beszámoló a Zalaszentgróti Rendőrőrs 2015. évi tevékenységéről**

*A napirendhez tartozó előterjesztés a jegyzőkönyv mellékletét képezi*

**Baracskai József:** Köszöntöm Dr. Horváth István r. ezredest, a Keszthelyi Rendőrkapitányság vezetőjét és Fáner Csaba r. alezredest, megbízott őrsparancsnokot. Örömmel látom, hogy csökken a bűncselekmények száma Zalaszentgróton. Eddig sem volt fertőzött terület, köszönhető a rendőrőrs és a rendőrkapitányság munkájának. Hagyományosan jó a kapcsolata az önkormányzatnak a rendőrkapitánysággal, valamint a rendőrőrssel.

**Dr. Horváth István:** A rendőrkapitányság két járásért felel, nevezetesen a Keszthelyi és a Zalaszentgróti járásért. A kedvező tendenciák mellett a bűncselekményi struktúrában látható, hogy még mindig van lehetőségünk és van tartalékunk a vagyon elleni bűncselekmények tekintetében. A rendőrségi feladatok végrehajtása mellett a polgárok bűnmegelőzési készségeinek a fejlesztésében van egy léptéknyi tartalék egyrészt a védekezési képességeik mindennapokba történő megjelenítésében, másrész akárcsak Önöknél, egy működő polgárőr egyesülettel a közösség hozzátette a magáét. Minden erőfeszítésünk ellenére az emberek még mindig nem hiszik el, hogy 2016-ban a vagyonukra, a személyükre hatványozottabban oda kell figyelni. Ez az a sáv, ahol mi együttműködve a helyi közösségekkel tovább tudunk lépni. A területünk mentes azoktól a szélsőségesen erőszakos személy elleni bűncselekményektől, amelyek a kedélyeket borzolják. A vagyon elleni bűnözés Zalaszentgróton alacsonyabb szinten, míg a területünk más részén markánsan jelen van, amely kimondottan bűnüldözési feladat.

A rendőrkapitányság teljesítményértékelését tavaly 25 pontban határozták meg, úgy mint a nyomozási eredményességek, valamint többek között a közlekedésbiztonság, a közlekedésrendészeti biztonság tekintetében a Keszthelyi Rendőrkapitányság számára elő volt írva, hogy az erői, eszközei, módszerei alkalmazásával érje el, hogy csökkenjenek a személyi sérüléses balesetek. Tisztába vagyunk azzal, hogy a közbiztonság és a közlekedésbiztonság egy kollektív termék, tehát olyan a közbiztonság, amelyet az itt élő és az itt közlekedő emberek létrehoznak. Ebben komoly feladataink vannak, mindazonáltal ezt a célt nem lehetett maradéktalanul teljesíteni. Polgármester úr részt vett a Keszthelyi Rendőrkapitányság baleset-megelőzési bizottsági ülésén, szeretnénk propaganda eszközökkel, oktatással-neveléssel előre lépni a tekintetben, hogy a közlekedésbiztonság javuljon. Az őrs tevékenységét jóra értékelem, ez az őrs kitermelte a Keszthelyi Rendőrkapitányság bűnügyi szolgálatának a vezetőjét, így bizonyos váltások miatt Kozma István r.őrnagy úr a rendőrkapitányságra került. Ha ez a tendencia marad és kézben tudjuk tartani a bűnügyi közbiztonsági folyamatokat, akkor sem Zalaszentgróton, sem a Zalaszentgróti járásban problémáink nem lesznek. Köszönöm szépen az együttműködést, amit jómagam is kiválónak tartok és nagyon jó érzés itt általában megjelenni, mert érzem azt a törődést, ami sok helyen nem érezhető a közösségek részéről.

**Baracskai József:** A körzeti megbízottak részéről folyamatos a kapcsolattartás. Köszönjük a rendezvényeinkhez nyújtott támogatásukat. A helyi rendezvényeken mindig lehet számítani az őrs és a kapitányság segítségére.

**Veress János**: Köszönöm a rendőrség eddigi munkáját. Az elmúlt években tapasztaltak alapján kérem, hogy a lomtalanítás idején legyenek fokozottabban jelen az érintett területeken, amikor megnő az idegen személyek jelenléte Zalaszentgróton.

**Takács Tibor**: Csatlakozom az előttem szólókhoz, a Gazdasági és Városfejlesztési Bizottság is tárgyalta a beszámolót, elfogadásra javasolja a képviselő-testület részére és a köszönetüket szeretném tolmácsolni mind az őrs, mind a kapitányság felé. A bizottsági tagok örömmel fogadták a csökkenő bűnözési, jogszabálysértési mutatókat. Reméljük, hogy ez a trend továbbra is folytatódik Zalaszentgróton és a környéken. Emellett mint polgárőr bízom abban, hogy a polgárőrség valóban érdemben hozzá tud járulni az őrs munkájához, és ezzel növelni tudjuk a lakosok szubjektív biztonságérzetét. Egyetértek Veress János képviselő kérésével a lomtalanítás idejére szóló aktívabb rendőri jelenlétre vonatkozóan, a polgárőrök is aktívan jelen lesznek ezen időszakban mind a városközpontban, mind a városrészekben.

**Beke László**: Amióta Zalaszentgróton intézményvezető vagyok, a helyi rendőrséggel mindig felhőtlen volt a kapcsolatunk, bármikor segítségre szorult az iskola, mindig segítettek és biztosították az egyenruhás jelenlétet. Szeretném kérni, hogy ne csak az alsó tagozat esetében legyen rendőri jelenlét, hanem a felső tagozaton és a gimnáziumban is. Egy olyan párbeszéd, ahol jelen van az egyenruhás rendőr is, sokkal hatékonyabb egy fiatal esetében. Az a feladatunk, hogy a gyerekeknél kialakítsuk azt a fajta rendet, hogy a cselekedeteiknek következményei vannak és vállalniuk kell a felelősséget.

**Gelencsér István**: Közös a feladat, hogy rend legyen a városban. A kisszentgróti városrészben is sokszor kértük a rendőrség segítségét. Minden részönkormányzatnak megvan a rendőri felelőse, várjuk őket a részönkormányzati fórumokra, hogy közvetlen ismeretségbe kerüljenek a lakossággal. Kérem, küldjük el a rendőrség részére a részönkormányzati fórumokra szóló meghívókat. A rendőrség szervezetében kialakult egy központi rendszer, ahol egységesítették az értesítéseket és intézkedéseket. Kérdezem a rendőrhatóság képviselőit, hogy az Önök megítélése szerint a rendőrségen az új rendszer előnyösen alakult-e, vagy jobb volt-e a régi rendszer, amelyben ügyeletesi beosztásban mindig volt egy személyesen rendelkezésre álló rendőr? Megköszönöm a rendőrség eddigi segítségét.

**Baracskai József**: A részönkormányzati fórumok meghívója és a lomtalanítás időpontjai megküldésre kerülnek a rendőrség részére.

**Fáner Csaba:** A korábbi években is megpróbáltunk kiemelt figyelmet fordítani a lomtalanításra, természetesen ez a jövőben is így lesz, várjuk a lomtalanítás forgatókönyvét. A polgárőrséggel összehangoltan jobban fel tudunk készülni, és remélhetőleg ezeken a napokon semmilyen jogsértés nem fog történni. Szakítunk rá időt, hogy a rendőrség részéről a kapcsolattartás a felsőbb osztályokban is megtörténjen, esetleg a kapitánysági bűnmegelőzési előadóval is fel tudjuk venni a kapcsolatot. Természetesen a részönkormányzati fórumokon is szívesen részt veszünk, így egy közelebbi kapcsolatba kerülünk a helyi lakosokkal és képet kapunk az aktuális problémákról.

**Vári Mária**: Az Aranyodi Részönkormányzat területén megalakult egy nyugdíjas klub. Szeretnénk a nyugdíjasoknak egy bűnmegelőzési tájékoztatót tartani, ebben kérem az őrsparancsnok úr segítségét.

**Fáner Csaba**: Természetesen segítünk. Központilag lett elrendelve, hogy tevékenységi irányítási központokat hoztak létre minden megyében és központilag irányítják egy adott megye rendőrségét. Az elmúlt két év tapasztalata alapján azt lehet mondani, hogy a változás pozitív. Igaz, hogy az ajtó zárva van, de a kifüggesztett telefonszámon bármikor elérhetőek vagyunk. A rendőri tevékenység szervezése szempontjából a központosítás révén gyorsabban lehet eseményeket lereagálni, összességében ez a változás pozitív a rendőrség szempontjából, amelyet remélhetőleg már a lakosság is elfogadott.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, hogy szavazzunk a határozati javaslatról.

A képviselő-testület 8 igen szavazattal az alábbi határozatot hozta:

**19/2016. (III. 31.) számú képviselő-testületi határozat:**

Zalaszentgrót Város Önkormányzatának Képviselő-testülete a Zalaszentgrót Város közbiztonságának helyzetéről, a közbiztonság érdekében tett intézkedésekről és az azzal kapcsolatos feladatokról szóló, 2015. évre vonatkozó beszámoló jelentést az előterjesztés 1. számú melléklete szerinti tartalommal elfogadja.

A Képviselő-testület felkéri a jegyzőt, hogy a döntésről a Keszthelyi Rendőrkapitányság Zalaszentgróti Rendőrőrsének őrsparancsnokát a határozati kivonat két példányának megküldésével értesítse.

Határidő: 2016. április 8.

Felelős**:** Dr. Simon Beáta jegyző

**6. sz. napirendi pont**

**Az önkormányzat közbeszerzési tervének elfogadása**

*A napirendhez tartozó előterjesztés a jegyzőkönyv mellékletét képezi*

**Baracskai József:** Az adósságkonszolidációban nem részesült önkormányzatok fejlesztési támogatása címen kaptunk 181 millió forintot, amely támogatásából megvalósuló út és járdaépítési, valamint a hivatal és házasságkötő terem épületének felújítási munkálatai közbeszerzési eljárás lebonyolítási kötelezettséget vonnak maguk után. Erre tekintettel került elkészítésre Zalaszentgrót Város Önkormányzatának 2016. évre vonatkozó közbeszerzési terve. A Gazdasági és Városfejlesztési Bizottság megtárgyalta, elfogadásra javasolja a képviselő-testület számára.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, hogy szavazzunk a határozati javaslatról.

A képviselő-testület 8 igen szavazattal az alábbi határozatot hozta:

**20/2016. (III. 31.) számú képviselő-testületi határozat:**

Zalaszentgrót Város Önkormányzatának Képviselő-testülete Zalaszentgrót Város Önkormányzat 2016. évi közbeszerzési tervét az előterjesztés 1. számú melléklete szerinti tartalommal jóváhagyja.

Felkéri a jegyzőt, hogy tegye meg a szükséges intézkedéseket a 2016. évi közbeszerzési terv végrehajtásával és közzétételével kapcsolatban.

Határidő: 2016. szeptember 30.

Felelős: Dr. Simon Beáta jegyző

**7. sz. napirendi pont**

**Óvodai beiratkozás időpontja**

*A napirendhez tartozó előterjesztés a jegyzőkönyv mellékletét képezi*

**Baracskai József:** Az óvodai beiratkozásra a tárgyév április 20. – május 20. között kerülhet sor, amelyen belül a Zalaszentgróti Napköziotthonos Óvoda és Egységes Óvoda – bölcsőde köznevelési intézményben a 2016. május 4-5. napját javaslom az óvodai beiratkozás időpontjaként kitűzni. A Humán Ügyek Bizottsága megtárgyalta, elfogadásra javasolja a képviselő-testület számára.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, hogy szavazzunk a határozati javaslatról.

A képviselő-testület 8 igen szavazattal az alábbi határozatot hozta:

**21/2016. (III. 31.) számú képviselő-testületi határozat:**

Zalaszentgrót Város Önkormányzatának Képviselő-testülete a Zalaszentgróti Napköziotthonos Óvoda és Egységes Óvoda – bölcsőde köznevelési intézményben a 2016/2017. nevelési évre vonatkozóan a leendő óvodások beiratkozásának időpontjaként 2016. május 4-5. napját fogadja el.

A Képviselő-testület felhatalmazza a polgármestert, hogy a hirdetmény megjelenésével kapcsolatos intézkedéseket megtegye.

A Képviselő-testület felkéri a jegyzőt, hogy a Zalaszentgróti Napköziotthonos Óvoda és Egységes Óvoda – bölcsőde intézményvezetőjét a határozati kivonat és a hirdetmény egy-egy példányának megküldésével a döntésről értesítse.

*Határidő:* azonnal

*Felelős:* Baracskai József polgármester

Dr. Simon Beáta jegyző

**8. sz. napirendi pont**

**A Városi Könyvtár és Művelődési - Felnőttképzési Központ 2016. évi munkatervének jóváhagyása**

*A napirendhez tartozó előterjesztés a jegyzőkönyv mellékletét képezi*

**Baracskai József**: Varga István intézményvezető úr előzetesen jelezte, hogy családi okok miatt sajnálatos módon nem tud részt venni az ülésen. Javított formában megkaptuk az intézmény munkatervét. A Humán Ügyek Bizottsága tárgyalta, elfogadásra javasolta a képviselő-testület számára.

Hamarosan beadásra kerül az önkormányzat részéről az úgynevezett „Zöld város” pályázat, amelynek részét képezi a Városi Könyvtár és Művelődési - Felnőttképzési Központ épületének a felújítása. A bizottsági ülésen is felhívtam az intézményvezető úr figyelmét, hogy a városi rendezvények technikai lebonyolítását sokkal nagyobb pontossággal kell végezni mind az időrend betartása, mind a hangosítással kapcsolatban. Az utóbbi években a színházi vonal felé indult el az intézmény, amit jónak tartok, mert a színháznak van egy népnevelő hatása. Jóval nagyobb hangsúlyt kell fektetni a marketingre.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, hogy szavazzunk a határozati javaslatról.

A képviselő-testület 8 igen szavazattal az alábbi határozatot hozta:

**22/2016. (III. 31.) számú képviselő-testületi határozat:**

Zalaszentgrót Város Önkormányzat Képviselő-testülete megtárgyalta és az előterjesztett formában és tartalommal jóváhagyja a Városi Könyvtár és Művelődési - Felnőttképzési Központ 2016. évi munkatervét.

Felkéri a jegyzőt, hogy a határozat egy példányának megküldésével értesítse az intézmény vezetőjét.

Határidő: 2016. április 15.

Felelős: Dr. Simon Beáta jegyző

**9. sz. napirendi pont**

**Önkormányzati ingatlanok bérbeadása**

*A napirendhez tartozó előterjesztés a jegyzőkönyv mellékletét képezi*

**Baracskai József:** Korcz Zsolt Zalaszentgrót-Csáfordi lakos kérelmet nyújtott be a Zalaszentgrót belterület 5425 hrsz.-ú és 5428 hrsz.-ú ingatlanok bérletére vonatkozóan. Korcz Zsolt a két ingatlant konyhakert kialakítása céljából bérelné. A Csáfordi Részönkormányzat döntött a területek bérbeadásáról, amelyet a képviselő-testületnek kell megerősíteni. A Gazdasági és Városfejlesztési Bizottság megtárgyalta, elfogadásra javasolja a képviselő-testület számára.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, hogy szavazzunk a határozati javaslatról.

A képviselő-testület 8 igen szavazattal az alábbi határozatot hozta:

**23/2016. (III. 31.) számú képviselő-testületi határozat:**

Zalaszentgrót Város Önkormányzatának Képviselő-testülete úgy dönt, hogy a Zalaszentgrót belterület 5425 hrsz.-ú, kivett beépítetlen terület művelési ágú, 455 m2 nagyságú ingatlant, valamint a Zalaszentgrót belterület 5428 hrsz.-ú, kivett lakóház udvar művelési ágú, 371 m2 nagyságú ingatlant Korcz Zsolt 8795 Zalaszentgrót, Petőszegi u. 3 szám alatti lakos részére 2021. december 31-ig 5 Ft/m2/év összegért bérbe adja.

A Képviselő-testület felhatalmazza a polgármestert a bérleti szerződés megkötésére.

Határidő: 2016. április 30.

Felelős: Baracskai József polgármester

**10. sz. napirendi pont**

**Szentgróti Víz és Fürdő Kft. alapító okiratának módosítása**

*A napirendhez tartozó előterjesztés a jegyzőkönyv mellékletét képezi*

**Baracskai József:** Az egyik lényeges változás az ügyvezető aláírási joga, mely az előterjesztés szerint bruttó 300 eFt összegben kerül lekorlátozásra. Az előző 100 eFt-os tétel nem volt életszerű, hiszen esetenként egy-egy energia számla meghaladta ezt az összeget, így minden egyes döntéshez a képviselő-testület jóváhagyása volt szükséges. A Gazdasági és Városfejlesztési Bizottság megtárgyalta, elfogadásra javasolta a képviselő-testület számára.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, hogy szavazzunk a határozati javaslatról.

A képviselő-testület 8 igen szavazattal az alábbi határozatot hozta:

**24/2016. (III. 31.) számú képviselő-testületi határozat:**

Zalaszentgrót Város Önkormányzatának Képviselő-testülete, mint a Szentgróti Víz és Fürdő Kft. legfőbb döntéshozó szerve hatáskörében eljárva akként dönt, hogy a Szentgróti Víz és Fürdő Kft. a Polgári Törvénykönyvről szóló 2013. évi V. törvény rendelkezéseivel összhangban működik tovább és a Polgári Törvénykönyvről szóló 2013. évi V. törvény hatálya alá helyezi magát, valamint az alapító okiratát a Polgári Törvénykönyvről szóló 2013. évi V. törvény rendelkezéseinek megfelelően az alábbiak szerint módosítja:

*I. 3./ pontja*

*\*A társaság telephelye(i):* ***8790 Zalaszentgrót, külterület 010311/32. hrsz.***

*II.*

*\*Nyilvántartási szám: 734390*

*III.*

*\*Egyéb tevékenységi kör(ök):*

**\**6832 Ingatlankezelés***

***V.***

***\*A tag törzsbetétje***

*\*Név (Cégnév): Zalaszentgrót Város Önkormányzata*

*\*A törzsbetét összege: 25.040.000,- Ft*

*\*A törzsbetét összetétele:*

*\*a) Készpénz: 7.000.000,- Ft.*

*\*b) Nem pénzbeli vagyoni hozzájárulás:*

*megnevezése: apport jegyzék szerint, értéke: 18.040.000,- Ft.*

***VI.***

***\*Az üzletrész, az egyszemélyes társaság működése, a nyereség felosztása,***

***az alapítói határozat***

*\*1./ A törzsbetéthez kapcsolódó tagsági jogok és kötelezettségek összessége az üzletrész, amely a társaság bejegyzésével keletkezik.*

*\*2./ Az egyszemélyes társaság a saját üzletrészét nem szerezheti meg. Ha az egyszemélyes társaság az üzletrész felosztása vagy a törzstőke felemelése folytán új tagokkal egészül ki és így többszemélyessé válik, a tagok kötelesek az alapító okiratot társasági szerződésre módosítani.*

*\*3./ A társaság saját tőkéjéből a tag javára, annak tagsági jogviszonyára figyelemmel kifizetést a társaság fennállása alatt kizárólag a tárgyévi adózott eredményből, illetve a szabad eredménytartalékkal kiegészített tárgyévi adózott eredményből teljesíthet.*

*Nem kerülhet sor kifizetésre, ha a társaság helyesbített saját tőkéje nem éri el vagy a kifizetés következtében nem érné el a társaság törzstőkéjét, továbbá, ha a kifizetés veszélyeztetné a társaság fizetőképességét. Az ügyvezető nem jogosult osztalékelőleg fizetéséről határozni.*

*\*4./ A taggyűlés hatáskörébe tartozó kérdésekben a tag írásban határoz és a döntés az ügyvezetéssel való közléssel válik hatályossá. A legfőbb szerv hatáskörét a tag gyakorolja.*

**VII.**

\*2./ *A cégjegyzés úgy történik, hogy a társaság előírt, előnyomott vagy nyomtatott cégelnevezése alá az egyszemélyes KFT ügyvezetője önállóan, jogosult aláírni.*

*Az alapító az ügyvezető aláírási jogát a bruttó 300.000,-Ft alatti ügyletekre korlátozza.*

***\*X. A társaság megszűnése***

*A társaság jogutód nélküli megszűnése esetében a hitelezők kielégítése után fennmaradó vagyon az alapítót illeti meg.*

***\*XI. Egyéb rendelkezések***

*1./ Azokban az esetekben, amikor a Polgári Törvénykönyvről szóló 2013. évi V. törvény (Ptk.) a társaságot kötelezi arra, hogy közleményt tegyen közzé, a társaság e kötelezettségének a Cégközlönyben tesz eleget.*

*2./ A jelen alapító okiratban nem szabályozott kérdésekben a Ptk. rendelkezéseit kell alkalmazni.*

Az alapító okirat jelen módosítással nem érintett részei változatlan tartalommal érvényben maradnak.

A Képviselő-testület felhatalmazza a polgármestert, hogy az alapító okirat, valamint a módosító okirat aláírásáról gondoskodjon.

Határidő: 2016. április 10.

Felelős: Baracskai József polgármester

**11. sz. napirendi pont**

**A nem lakás céljára szolgáló helyiségek 2016. évi bérleti díjának megállapításáról szóló határozat kiegészítése**

*A napirendhez tartozó előterjesztés a jegyzőkönyv mellékletét képezi*

**Baracskai József:** Az előterjesztésben látható, hogy a határozatba kiegészítésként bekerült az iskola két épületében található étterem, továbbá az irodák bérbeadási ára. A Gazdasági és Városfejlesztési Bizottság az előterjesztést megtárgyalta, elfogadásra javasolta a képviselő-testület számára.

**Veress János**: Nem tudjuk meghatározni a Zalakoppányi Részönkormányzat tagjaival, hogy mi minősül közösségi rendezvénynek és mi nem. Ami nem minősül közösségi rendezvénynek, azért kérhetünk bérleti díjat. A bizottsági ülésen is elmondtam, hogy egy temetést követő halotti torért nem biztos, hogy az ottani tagok el fogják kérni a bérleti díjat, én sem vagyok hajlandó elkérni a bérleti díjat egy ilyen eseménynél. Vagy, ha a Hazatérők Egyesülete rendezvényt szervez, ők sem helyi lakosok, nem tudom kell-e bérleti díjat kérni vagy nem.

**Baracskai József:** Ez a dilemma már régóta felmerült a részönkormányzati tagokban, a hivatalos verziót az előterjesztés tartalmazza, de az életszerűséget kell elsősorban figyelembe venni. A képviselőknek a részönkormányzati tagokkal együtt felelősséget kell vállalni a döntéseikért, és amennyiben az adott településrészen valaki kifogást emel ellene, meg kell tudni védeni azt. Elég rugalmasan kezeltük az elmúlt években ezt a kérdést és nem is volt nagy probléma belőle. Az utóbbi évek feljelentés dömpingje hozta azt, hogy a képviselő úr jogosan le szeretné magát védeni, de ezt az adott részönkormányzatnak kell eldönteni és ezért felelősséget vállalni. Az ott kialakult szokásjognak megfelelően kell eljárni.

**Veress János**: A bizottsági ülésen elhangzott egy felvetés, hogy a bérleti díjat válasszuk ketté, mert a fűtési időszakban többe kerül.

**Baracskai József**: Nem igazán életszerű túlszabályozni ezeket a bérleti díjakat, eddig működött ez a rendszer és véleményem szerint az elkövetkezendőkben is működni fog a kellő rugalmassággal és polgárbarát hozzáállással.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, hogy szavazzunk a határozati javaslatról.

A képviselő-testület 8 igen szavazattal az alábbi határozatot hozta:

**25/2016. (III. 31.) számú képviselő-testületi határozat:**

Zalaszentgrót Város Önkormányzatának Képviselő-testülete a nem lakás céljára szolgáló helyiségek bérleti díját szabályozó 156/2015. (XI.26.) számú határozatát az alábbiakkal egészíti ki:

|  |  |  |  |  |  |  |
| --- | --- | --- | --- | --- | --- | --- |
|  | ***cím*** | ***nagyság m2*** | ***funkció*** | ***nettó ár Ft/hó*** | ***ÁFA*** | ***Bruttó ár Ft/hó*** |
| 1. | Batthyány u. 8. | 76,8 | Üzlet+raktár | 30 000 | 8 100 | 38 100 |
| 2. | Dózsa György u. 9. 2. em. 1. iroda | 11,9 | iroda | 7 933 | 2 142 | 10 075 |
| 3. | Dózsa György u. 9. 2. em. 2. iroda | 7,6 | iroda | 5 067 | 1 368 | 6 435 |
| 4. | Dózsa György u. 9. 2. em. 3. iroda | 11,8 | iroda | 7 867 | 2 124 | 9 991 |
| 5. | Dózsa György u. 9. 2. em. 4. iroda | 7 | iroda | 4 667 | 1 260 | 5 927 |
| 6. | Dózsa György u. 9. 2. em. 5. iroda | 7 | iroda | 4 667 | 1 260 | 5 927 |
| 7. | Dózsa György u. 9. 2. em. tárgyaló | 19,2 | tanácsterem | 12 800 | 3 156 | 16 256 |
|  | **Alkalmi jelleggel bérbeadható önkormányzati helyiségek** | | | | | |
|  | ***Megnevezés*** | ***Funkció*** | | ***Nettó ár***  ***Ft/alkalom*** | ***ÁFA*** | ***Bruttó ár***  ***Ft/alkalom*** |
| 8. | Zrínyi Miklós tagiskola étkező | Terem | | 25 000 | 6 750 | 31 750 |
| 9. | Csányi László tagiskola étkező | Terem | | 25 000 | 6 750 | 31 750 |
| 10. | Kisszentgróti „Borház*"* pince Bocskai u. 1. | Terem | | 15 748 | 4252 | 20 000 |
| 11. | Kisszentgróti „Borház ” konferencia terem Bocskai u. 1. | Terem | | 3 937 | 1 063 | 5 000 |
| 12. | Tüskeszentpéteri kultúrház hrsz. 1576 | Terem | | 6 300 | 1 701 | 8 001 |
| 13. | Zalaudvarnok kultúrház | Terem | | 6 300 | 1 701 | 8 001 |
| 14. | Aranyod kultúrház | Terem | | 6 300 | 1 701 | 8 001 |
| 15. | Zalakoppány kultúrház | Terem | | 6 300 | 1 701 | 8 001 |
| 16. | Csáford kultúrház | Terem | | 6 300 | 1 701 | 8 001 |

A képviselő-testület felkéri a polgármestert a bérleti szerződések fentiek szerinti megkötésére.

Határidő: folyamatos

Felelős: Baracskai József polgármester

**12. sz. napirendi pont**

**A temető bővítése a Zalaszentgrót külterület 010024/53 hrsz.-ú ingatlan bevonásával**

*A napirendhez tartozó előterjesztés a jegyzőkönyv mellékletét képezi*

**Baracskai József:** Már többször beszéltünk a temető bővítéséről. A Türjei úti köztemető északi részén fekvő területet e célra még évekkel ezelőtt kisajátította az önkormányzat. A határozati javaslat arról szól, hogy az önkormányzat a más célú hasznosítási engedély jogerőre emelkedését követően 15 évig rendeltetésszerűen csak az engedélyben meghatározott célra, köztemetőként fogja használni a területet, valamint hozzájárul ahhoz, hogy az ingatlan-nyilvántartásba feltüntessék a területhasznosítási engedélyben meghatározott korlátozásának tényét.

**Beke László**: Szeretném kérni, hogy nagy körültekintéssel járjunk el a temető bővítése kapcsán és próbáljuk meg a társadalmasítását is minél szélesebb körben megtenni, vagy a lakosságot aktívan bevonni. Egy szép helyet hozzunk létre, amit két-háromszáz év múlva is látogathatnak majd az akkor élők.

**Gelencsér István**: Nagy fejlődésen mentek át a temetők, mióta az önkormányzat végzi az üzemeltetését. A lakosság értesítése hogyan történik, ha a sírhely megváltásának időtartama lejár?

**Baracskai József**: A hivatalban van egy személy, aki ezzel foglalkozik. A számítógépes temető nyilvántartási rendszerben, amely a testület döntése értelmében került megvásárlásra, látható, hogy a temetők be vannak táblázva és parcellákra vannak osztva. A Türjei úti köztemető parkolóját szépen rendbe tettük, amióta átvettük az üzemeltetést, rendezettebbé váltak a temetők. Mindanyiunk részéről igény, hogy egy modern és méltó temető bővítést hajtsunk végre, amely figyelemmel van az esetlegesen megváltozott temetkezési szokásokra és a sírhelyeknek elhelyezésére. A terep adottságait is figyelembe kell venni, a terület egy nagyfokú lejtéssel rendelkezik, továbbá egy új parkoló kialakítását is tervezzük.

**Dr. Simon Beáta**: A megváltás kapcsán a vélelmezett jogosultságot is figyelembe kell venni, hiszen az előző üzemeltetőtől átvett papíralapú nyilvántartásokból kerültek feltöltésre a számítógépes rendszer adatai. Nagyon nehéz a feladatunk, hiszen a befizetések száma a jelenlegi adatok alapján jóval nagyobb nagyságrendet tesz ki. A korábbi befizetések ehhez képest lényegesen kevesebbet jelentenek, így gyakorlatilag a megváltásoknak egy jelentős része, az újraigazolása szinte mindenhol megtörténik. Általánosságban nem lesz egy egységes tájékoztatás minden síremlék kapcsán, hanem folyamatában rendezzük ezeket az ügyeket.

**Beke László**: Miért csak 15 évben határozzuk meg a terület köztemetőként való hasznosítását?

**Dr. Simon Beáta:** Azért, mert a jogszabály rendelkezik erről a korlátról. Számunkra ez gyakorlatilag végleges temetőkénti használatot jelent, de ezzel mentesül az önkormányzat a járulékfizetési kötelezettség alól, hogy vállalja a 15 évig tartó rendeltetésszerű, köztemetőkénti hasznosítást.

**Baracskai József**: Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, hogy szavazzunk a határozati javaslatról.

A képviselő-testület 8 igen szavazattal az alábbi határozatot hozta:

**26/2016. (III. 31.) számú képviselő-testületi határozat:**

Zalaszentgrót Város Önkormányzatának Képviselő-testülete kötelezettséget vállal arra, hogy a Zalaszentgrót 010024/53 hrsz.-ú ingatlant a más célú hasznosítási engedély jogerőre emelkedését követően 15 évig rendeltetésszerűen csak az engedélyben meghatározott célra, azaz köztemetőként használja, valamint hozzájárul ahhoz, hogy az ingatlan-nyilvántartásba feltüntessék a területhasznosítás engedélyben meghatározott korlátozásának tényét.

A Képviselő-testület felhatalmazza a polgármestert a szükséges intézkedések megtételére.

Határidő: 2016. december 31.

Felelős: Baracskai József polgármester

Dr. Simon Beáta jegyző

**13. sz. napirendi pont**

**Ingatlan ajándék elfogadása**

*A napirendhez tartozó előterjesztés a jegyzőkönyv mellékletét képezi*

**Baracskai József:** Zalaszentgróton van egy ingatlan, ahol a rendezési tervben egy útszélesítés szerepel. A kimérésnél kiderült, hogy egy önkormányzati árok az ajándékozó fél területének szélén halad el, így felajánlotta ezt a területet, cserébe az ajándékozással és a telekalakítással járó költséget az önkormányzat vállalja magára. Ez előnyösnek bizonyul az önkormányzat számára, ugyanis ha a későbbiekben szélesíteni kell az utat, az nem jár kisajátítással, továbbá az árok tisztítása is hatékonyabban megoldódik. A Gazdasági és Városfejlesztési Bizottság megtárgyalta, elfogadásra javasolja a képviselő-testület számára.

**Gelencsér István**: A Kisszentgróti Részönkormányzat ülésén felvetődött egy kérdés, hogy egy magánterületre úgy tudjuk elvezetni a vizet a kertekből, hogy kibetonozzuk, a tulajdonos így engedi meg a vízelvezetést. Van-e jogunk erre, hogy magántulajdonban lévő ingatlanra befektessünk?

**Dr. Simon Beáta**: Tekintettel arra, hogy tudomásom van az érintett ingatlanról, legjobb információim szerint itt egy térképen jelzett árokrendszer tényleges kilapozásáról van szó, tehát ez egy belvízelvezető árok lenne. Nincs akadálya a magánterületen az önkormányzat költségén megvalósuló munkálatoknak, hiszen a belvízelvezetés elsősorban önkormányzati feladat.

**Baracskai József**: Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, hogy szavazzunk a határozati javaslatról.

A képviselő-testület 8 igen szavazattal az alábbi határozatot hozta:

**27/2016. (III. 31.) számú képviselő-testületi határozat:**

Zalaszentgrót Város Önkormányzatának Képviselő-testülete a Bellér Katalin 8790 Zalaszentgrót, Dózsa Gy. u. 24/A. szám alatti lakos kizárólagos tulajdonát képező, Zalaszentgrót 14652 hrsz.-ú ingatlanból az előterjesztés 1. sz. mellékletét képező kitűzési vázrajzon feltüntetetteknek megfelelően leválasztásra kerülő 129 m2 nagyságú területet ajándékozás címén köszönettel elfogadja.

A Képviselő-testület a telekalakítási eljárás, illetve a földhivatali ingatlan-nyilvántartási átvezetés során felmerülő legfeljebb 150.000,- Ft összeget az önkormányzat 2016. évi költségvetésének dologi kiadásai terhére biztosítja.

A Képviselő-testület felhatalmazza Baracskai József polgármestert a változási vázrajzok elkészíttetésére, a telekalakítási eljárás lefolytatására és az ajándékozási szerződés aláírására.

Határidő: 2016. december 31.

Felelős: Baracskai József polgármester

**14. sz. napirendi pont**

**A ZALAISPA Hulladékgazdálkodási Társulás módosításokkal egységes szerkezetbe foglalt társulási megállapodásának elfogadása**

*A napirendhez tartozó előterjesztés a jegyzőkönyv mellékletét képezi*

**Baracskai József:** Több település jelezte, hogy ki szeretne lépni a társulásból, ezért szükséges a módosított társulási megállapodás elfogadása.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, hogy szavazzunk a határozati javaslatról.

A képviselő-testület 8 igen szavazattal az alábbi határozatot hozta:

**28/2016. (III. 31.) számú képviselő-testületi határozat:**

Zalaszentgrót Város Önkormányzatának Képviselő-testülete a Nyugat-Balaton és Zala Folyó Medence Nagytérség Települési Szilárd Hulladékai Kezelésének Korszerű Megoldására létrejött Önkormányzati Társulás (rövidített neve: ZALAISPA Hulladékgazdálkodási Társulás) Társulási Megállapodását az előterjesztés szerinti tartalommal elfogadja.

Zalaszentgrót Város Önkormányzatának Képviselő-testülete felhatalmazza a polgármestert a Társulási Megállapodás aláírására, és felkéri, hogy a döntésről a ZALAISPA Hulladékgazdálkodási Társulást tájékoztassa.

Határidő: 2016. április 15.

Felelős: Baracskai József polgármester

**15. sz. napirendi pont**

**Lakótelek értékesítés képviselő-testületi határozatának módosítása**

*A napirendhez tartozó előterjesztés a jegyzőkönyv mellékletét képezi*

**Baracskai József:** A tárgyban az előző testületi ülésen döntöttünk, mindazonáltal egy adminisztrációs hiba miatt más összeg került meghatározásra, ezért szükséges a határozat módosítása, miszerint az eredeti szándékunknak megfelelően 2.000,-Ft/ m2 +ÁFA áron kerül értékesítésre a lakótelek. A Gazdasági és Városfejlesztési Bizottság megtárgyalta, elfogadásra javasolja a képviselő-testület számára.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, hogy szavazzunk a határozati javaslatról.

A képviselő-testület 8 igen szavazattal az alábbi határozatot hozta:

**29/2016. (III. 31.) számú képviselő-testületi határozat:**

Zalaszentgrót Város Önkormányzatának Képviselő-testülete a 17/2016. (III. 10.) számú határozatát módosítja azzal, hogy a Zalaszentgrót 713/92 hrsz.-ú, természetben a Május 1. utcában található lakótelket 1.948.000 Ft + ÁFA vételáron értékesíti Hammer Tamás és Danics Lenke (8790 Zalaszentgrót, Dózsa Gy. u. 15/A) részére.

Zalaszentgrót Város Önkormányzatának Képviselő-testülete felhatalmazza a polgármestert az adásvételi szerződés aláírására.

Határidő**:** 2016. május 15.

Felelős**:** Baracskai József polgármester

**16. sz. napirendi pont**

**Iparterületi ingatlan értékesítése**

*A napirendhez tartozó előterjesztés a jegyzőkönyv mellékletét képezi*

**Baracskai József:** Salamon Péter nyújtott be kérelmet az önkormányzathoz egy 5000 m2 nagyságú iparterületi ingatlan megvásárlása iránt, ahol gépműhelyt és irodát építene. A területet mezőgazdasági üzemközpontként használná, és itt biztosítaná a családja lakhatását is. A határozati javaslat szerint várjuk meg a pályázatunk elbírálását, mivel pozitív elbírálás esetén a pályázat keretében tudnánk közművesíteni a területet. Ebben az esetben nyilvánvalóan más lesz a terület vételára, másrészt nem tartom szerencsésnek, hogy család költözzön iparterületre. Az iparterületnek van egy olyan sajátossága, hogy az ipari termelés folytán a szag- és hangkibocsájtás, a járműforgalom, a járda hiánya nem ideális egy család számára. A családi ház felépítmény és mezőgazdasági udvar céljára szolgáló ingatlanok megvásárlására a részönkormányzatokban van lehetőség.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, hogy szavazzunk a határozati javaslatról.

A képviselő-testület 7 igen és 1 tartózkodással az alábbi határozatot hozta:

**30/2016. (III. 31.) számú képviselő-testületi határozat:**

Zalaszentgrót Város Önkormányzatának Képviselő-testülete úgy dönt, hogy Salamon Péter (8790 Zalaszentgrót, Kossuth u. 2.) Zalaszentgrót 1397/8 helyrajzi számú iparterületi ingatlan vételére irányuló kérelméről való döntését **a** Terület- és Településfejlesztési Operatív Program keretében **benyújtásra kerülő TOP-1.1.1-15 kódszámú, „Ipari parkok, iparterületek fejlesztése” című pályázat elbírálásáig elnapolja.**

Határidő: 2016. október 31.

Felelős: Baracskai József polgármester

**17. sz. napirendi pont**

**Zártkerti ingatlanokkal kapcsolatos tájékoztató**

*A napirendhez tartozó előterjesztés a jegyzőkönyv mellékletét képezi*

**Baracskai József:** Zalaszentgrót Város Önkormányzatának összesen 311 ha 9868 m2 külterületi és zártkerti földrészlet van a tulajdonában. Ebből a külterületi ingatlanok száma 115 db, területük nagysága 68 ha 5685 m2, a zártkerti ingatlanok száma pedig 1021 db, területük nagysága 243 ha 3983 m2. A határozati javaslat szerint a zártkerti ingatlanok esetében 2016. december 31-ig kérhetik az ingatlantulajdonosok az ingatlan-nyilvántartásban zártkertként nyilvántartott ingatlanuk művelési ágának művelés alól kivett területként történő díjmentes átvezetését.Ebben az esetben sokkal könnyebben lehet értékesíteni a területet. A zártkerti ingatlanok átlagos nagysága megközelítőleg 2384 m2. E nagyrészt párezer négyzetméteres területek után nem lehet igénybe venni a területalapú támogatást sem. Itt az elővásárlási jog megnehezítené az esetleges zalaszentgrótiak földhöz jutását.

**Gelencsér István**: Kérdezem, hogy mi a menete ennek a folyamatnak, mivel nagyon sok embert érint.

*Kovács László képviselő elhagyta a tárgyalótermet.*

**Dr. Simon Beáta**: Tervezzük, hogy a képviselő-testületi ülést követően az önkormányzat honlapján és az írott sajtóban is adunk egyfajta tájékoztatót a lakosság számára. Egyébként nagyon egyszerű a folyamat, egy kérelemminta van e célra rendszeresítve. Akár a Földhivatal, akár a Kormányhivatal, továbbá a Zalaszentgróti Közös Önkormányzati Hivatal munkatársai szívesen segítenek, bárkinek bármilyen kérdése van ezzel kapcsolatosan. Ha szükséges, akár gyakorlati útmutatás keretében is segítünk ezt a lehetőséget kihasználni. Nem véletlen ez az egy éves moratórium, hiszen akinek van erre lehetősége, elkerülve a több mint fél éves értékesítési procedúrát, adott esetben a bírósági eljárás esetén az évet meghaladó procedúrát, érdemes ezeket a lépéseket megtenni.

**Baracskai József:** Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, hogy szavazzunk a határozati javaslatról.

A képviselő-testület 7 igen szavazattal az alábbi határozatot hozta:

**31/2016. (III. 31.) számú képviselő-testületi határozat:**

Zalaszentgrót Város Önkormányzatának Képviselő-testülete a zártkerti ingatlanokkal kapcsolatos tájékoztatót elfogadja.

A Képviselő-testület felhatalmazza a polgármestert, hogy az önkormányzat tulajdonában lévő zártkerti ingatlanok vonatkozásában az átminősítések végrehajtáshoz szükséges intézkedéseket megtegye.

Határidő: 2016. december 31.

Felelős: Baracskai József polgármester

**18. sz. napirendi pont**

**Tájékoztató a nem képviselő bizottsági tagok köztartozásmentes adózói adatbázisba történő felvételének kezdeményezéséről**

*A napirendhez tartozó előterjesztés a jegyzőkönyv mellékletét képezi*

**Baracskai József:** Két személyi változás történt: a Humán Ügyek Bizottságában és a Szociális Bizottságban. A bizottságok nem képviselő tagjai számára előírt, a köztartozásmentes adózói adatbázisban történő felvétel kezdeményezése és annak igazolása a megválasztásukat követő 30 napon belül megtörtént.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, hogy szavazzunk a határozati javaslatról.

A képviselő-testület 7 igen szavazattal az alábbi határozatot hozta:

**32/2016. (III. 31.) számú képviselő-testületi határozat:**

Zalaszentgrót Város Önkormányzatának Képviselő-testülete megállapítja, hogy a Magyarország helyi önkormányzatairól szóló 2011. évi CLXXXIX. törvény 38.§ (4) bekezdése alapján Zalaszentgrót Város Önkormányzat Képviselő-testülete Humán Ügyek Bizottságának, valamint Szociális Bizottságának – Zalaszentgrót Város Önkormányzat Képviselő-testülete által a 165/2015. (XII.17.) számú határozattal megválasztott – nem képviselő tagjai számára előírt, a köztartozásmentes adózói adatbázisban történő felvétel kezdeményezése és annak igazolása a megválasztásukat követő 30 napon belül megtörtént.

*Határidő:* azonnal

*Felelős:* Baracskai József polgármester

**19. sz. napirendi pont**

**Pályázat benyújtása a VP-6-7.4.1.1-16 kódszámú kiírásra konzorciumi partner bevonásával**

*A napirendhez tartozó előterjesztés a jegyzőkönyv mellékletét képezi*

**Baracskai József:** A pályázat beadásáról az előző ülésen döntöttünk, most pedig arról döntünk, hogy egy konzorciumi partnert is bevonjunk, jelesül a Zalai Hazatérők Egyesületét. Ez plusz ponttal jár a pályázat elbírálásánál, emellett segítséget is szeretnénk kérni az egyesületen keresztül a zalaszentgróti fiataloktól. A határozati javaslat elfogadását követően a pályázat beadásra kerül.

**Beke László**: Mit fog tartalmazni a konzorciumi megállapodás?

**Dr. Simon Beáta**: Az előterjesztésben szerepel, miszerint a Zalai Hazatérők Egyesülete részéről egy hirdető tábla kerül elhelyezésre a Zalaszentgrót, Batthyány utca 36. szám alatti, 902 hrsz-ú önkormányzati területen, melynek célja, hogy a Gyermek és Ifjúsági Önkormányzat közvetlen módon, az elektronikus kapcsolattartási lehetőségek mellett is tájékoztathassa és elérhesse a fiatalokat.

**Beke László:** Végigkísértem a Zalai Hazatérők Egyesületének programját, melynek keretében megválasztásra került az első Gyermek és Ifjúsági Önkormányzat, melyet Zalaszentgrót Város Önkormányzat Képviselőtestületének minden eszközzel támogatni kellene.

**Baracskai József**: Egyetértek alpolgármester úr támogatási szándékával, hiszen ha mi, önkormányzati képviselők nyitottak vagyunk feléjük, akkor meghalljuk a jövő nemzedékének kéréseit, meglátásait, problémáit. A belvárosban és a részönkormányzatokban mindenhol készítettek egy-egy SWOT-analízist, amelyből kiderül, hogyan látják ők Zalaszentgrótot. A SWOT-analízis mindenképpen hasznos, hiszen látják a problémákat, a szépségeket, az előnyöket. Meghívást kaptak a részönkormányzati fórumokra. A NATURAQUA-tól kapott támogatásból játszótéri elemeket vásárolunk, ennek a kiválasztásában is kértem a Gyermek és Ifjúsági Önkormányzat segítségét annak érdekében, hogy belelássanak a döntéshozatalba, felelősséget tudjanak vállalni a döntéseikért. Örvendetesnek tartanám, ha valódi együttműködés alakulna ki Zalaszentgrót Város Önkormányzata és a Gyermek és Ifjúsági Önkormányzat között.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, hogy szavazzunk a határozati javaslatról.

A képviselő-testület 7 igen szavazattal az alábbi határozatot hozta:

**33/2016. (III. 31.) számú képviselő-testületi határozat:**

Zalaszentgrót Város Önkormányzatának Képviselőtestülete úgy dönt, hogy a Zalaszentgróti Közös Önkormányzati Hivatal épület (8790 Zalaszentgrót, Dózsa György u. 1. szám; 353/1 hrsz) külső rekonstrukciójának és energetikai fejlesztésének céljából támogatási kérelmet nyújt be a VP-6-7.4.1.1-16 kódszámú pályázati kiírásra.

A Képviselő-testület a pályázat megvalósításához szükséges 8.823.529,- Ft összegű önerőt a 2016. évi költségvetés általános fejlesztési tartaléka terhére, az előfinanszírozásához szükséges összeget pedig hitelfelvételből biztosítja.

Zalaszentgrót Város Önkormányzata a projekt megvalósítására konzorciumi megállapodást köt a Zalai Hazatérők Egyesületével.

A Képviselő-testület felhatalmazza a polgármestert a pályázat benyújtására, a konzorciumi megállapodás megkötésére, valamint pályázat támogatása esetén a projekt megvalósításához szükséges valamennyi intézkedés megtételére.

Határidő: 2017. december 31.

Felelős: Baracskai József polgármester

Kérdés, interpelláció nem érkezett, Baracskai József polgármester az ülést 1710 órakor bezárta.

Kmf:

Baracskai József Dr. Simon Beáta

polgármester jegyző